Coca-Cola Company
Store norske leksikon,Økonomi og næringsliv,Næringsliv,Bedrifter og personer,Internasjonale bedrifter og varemerker
The Coca-Cola Company er et amerikansk leskedrikk-konsern grunnlagt i 1892 av Asa G. Candler (1851–1929), som ved John S. Pembertons død i 1888 hadde overtatt hans farmasivirksomhet, deriblant oppskriften og rettighetene til Coca-Cola. Konsernet ble aksjeselskap i 1919.
Konsernets selskaper produserer og markedsfører Coca-Cola og andre leskedrikker, i alt cirka 400 ulike merkevaredrikker i rundt 200 land med en global markedsandel på over 40 %. Rettighetene til den tidligere tyske leskedrikken Fanta ble kjøpt i 1946, sitron-limebrusen Sprite ble introdusert i 1961, den sukkerfrie Tab i 1963 og Diet Coke (Coca-Cola light) i 1982. Fruktdrikkprodusenten Minute Maid ble overtatt i 1960, og blant konsernets øvrige merker er mineralvannene BonAqua (fra 1970) og Aquarius (1983), sportsdrikken Powerade (1990) og flaskevannet Dasani (1999). I 2020 var selskapets omsetning på omtrent 33 milliarder amerikanske dollar med rundt 80 000 ansatte.Tapperi- og distribusjonsselskapene i USA ble samlet i Coca-Cola Enterprises i 1986, senere også med tapperier i flere europeiske land (Frankrike, Storbritannia, Belgia, Nederland og andre). Coca-Cola Company eide per 2004 cirka 37 % av selskapet, som er verdens største på sitt område. Det tapper også drikker for andre selskap, blant annet franske Groupe Danone og sveitsiske Nestlé. Norsk virksomhet I Norge er Coca-Cola solgt fra 1926, først på importerte flasker. I 1937 inngikk Jarlsberg Naturlige Mineralvann avtale om tapping av Coca-Cola i Norge, fra 1950 ble tilsvarende avtaler inngått med en rekke andre norske mineralvannfabrikker. Etter hvert ble Orkla-eide Ringnes største samarbeidspartner.For å ivareta merkevareinteressene til morselskapet ble Coca-Cola Norge AS grunnlagt i 1979. Tapperisamarbeidet med Ringnes ble brutt i 1990–årene, og produksjons- og distribusjonsselskapet Coca-Cola Drikker AS (i dag Coca-Cola European Partners Norge AS), som var heleid av Coca-Cola Company, ble etablert i 1996. Den norske avdelingen åpnet i 1998 Norges største tapperi i Lørenskog, som i dag har over 800 ansatte. I tillegg tappes Coca-Cola-produkter i Tromsø, Bergen, Kristiansand og Sarpsborg av bryggeriene Hansa Borg og Mack. Omsetningen er 2,5 milliarder kroner (2020). Les mer i Store norske leksikon kullsyreholdige leskedrikker Coca-Cola Eksterne lenker Coca-Colas nettsider